**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Απριλίου 2019, ημέρα Δευτέρα και ώρα 16.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις»». (4η συνεδρίαση – β΄ ανάγνωση).

  Στη συνεδρίαση παρέστησαν ο Αντιπρόεδρος της Κυβέρνησης και Υπουργός Οικονομίας και Ανάπτυξης, κ. Ιωάννης Δραγασάκης, ο Αναπληρωτής Υπουργός Οικονομίας και Ανάπτυξης κ. Στέργιος Πιτσιόρλας, ο Υφυπουργός Οικονομίας και Ανάπτυξης, κ. Ευστάθιος Γιαννακίδης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Θηβαίος Νικόλαος, Ριζούλης Ανδρέας, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Γάκης Δημήτριος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Ανδριανός Ιωάννης, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Λαμπρούλης Γεώργιος και Κατσίκης Κωνσταντίνος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Αρχίζει η συνεδρίαση της Επιτροπής μας. Συνεδριάζει σήμερα η Διαρκής Επιτροπή Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις». (4η συνεδρίαση – β΄ ανάγνωση).

Θα ξεκινήσουμε με τις τοποθετήσεις των Εισηγητών και των Ειδικών Αγορητών.

 Τον λόγο έχει ο κ. Ουρσουζίδης, Εισηγητής του ΣΥ.ΡΙΖ.Α..

**ΓΕΩΡΓΙΟΣ ΟΥΡΣΟΥΖΙΔΗΣ (Εισηγητής του ΣΥΡΙΖΑ):** Ευχαριστώ κυρία Πρόεδρε. Θα είμαι όσο το δυνατόν πιο σύντομος. Εξάλλου, όλοι οι φορείς που προσήλθαν στην προηγούμενη διαδικασία της Επιτροπής νομίζω ότι με τον ένα ή τον άλλο τρόπο συμφώνησαν και ανέδειξαν την αναγκαιότητα της ψήφισης του συγκεκριμένου νομοσχεδίου.

Αποτελεί κοινό τόπο, λοιπόν, η διαπίστωση ότι η πρόσβαση σε χρηματοδότηση ανάγεται στην πιο κρίσιμη προϋπόθεση μεταξύ των αναγκών των ελληνικών επιχειρήσεων για την ανάπτυξη και τη βιωσιμότητά τους. Καθώς, επίσης, το πιστοληπτικό σύστημα κατά τη διάρκεια της πρωτόγνωρης κρίσης που γνώρισε ο τόπος ελαχιστοποίησε απολύτως τις δυνατότητες δανεισμού των ελληνικών επιχειρήσεων, πολύ περισσότερο του φθηνού δανεισμού που αναγκαστικά οδηγεί τις επιχειρήσεις σε ένα συγκριτικό μειονέκτημα σε σχέση με άλλες χώρες, οι οποίες λειτουργούν κάτω από άλλο καθεστώς. Με στόχο, λοιπόν, το νέο θεσμικό πλαίσιο να αντιμετωπίσει την παραπάνω ζοφερή πραγματικότητα και τις χρόνιες παθογένειες ή σκοπιμότητες που «εκτέλεσαν» κυριολεκτικά την ελληνική επιχειρηματικότητα το υπό ψήφιση νομοσχέδιο επιχειρεί να κατοχυρώσει μια ασφαλή, διαφανή και γρήγορη διαδικασία για τους επενδυτές, ώστε να υπάρξει η μέγιστη δυνατή ασφάλεια στην υλοποίηση των επενδύσεων. Αυτό είναι το ζητούμενο. Μόνον έτσι, τόνισαν όλοι οι φορείς, θωρακίζεται πραγματικά το δημόσιο συμφέρον.

Στη συνεδρίαση, λοιπόν, όπου κατέθεσαν οι φορείς τις απόψεις τους και πρέπει να τους ευχαριστήσω για το ενδιαφέρον και την ανταπόκρισή τους ακούστηκαν ενδιαφέροντα πράγματα, μερικά από τα οποία έχω σημειώσει και θα πρέπει να ειπωθούν. Πρώτον, ο κ. Δασκαλάκης, από τη Γενική Συνομοσπονδία Επαγγελματοβιοτεχνών Εμπόρων Ελλάδος, τόνισε ότι είναι σε θετική κατεύθυνση το νομοσχέδιο και προσβλέπει στη δημιουργία της Ελληνικής Αναπτυξιακής Τράπεζας που θα παρέχει εκτός των άλλων και συμβουλευτικές υπηρεσίες προς τις επιχειρήσεις προκειμένου να αναπτύξουν δραστηριότητες.

Δεύτερον, χαιρετίζει η Γενική Συνομοσπονδία Επαγγελματοβιοτεχνών τη λειτουργία ερευνητικού κέντρου, το οποίο θα μελετά το μακροοικονομικό και μικροοικονομικό περιβάλλον της αγοράς και θα εκπονεί σχετικές μελέτες και εκθέσεις.

Το τρίτο που στάθηκε, ήταν ότι υπάρχει επιτέλους μια στόχευση προς τις μικρές επιχειρήσεις, οι οποίες θα απολαμβάνουν και αυτές της συμβουλευτικής υποστήριξης και εναρμόνισης με το περιβάλλον, το οποίο έχουν ανάγκη προκειμένου να λειτουργήσουν. Άλλοι φορείς, όπως ο κ. Ασμάτογλου από την Πανελλήνια Ομοσπονδία Πρατηριούχων, επίσης χαιρέτισε το υπόψη σχέδιο νόμου και τόνισε ότι υπάρχει μεγάλη αναγκαιότητα, άμεσα να υλοποιηθεί, δεδομένου ότι έχουν επενδύσει σε αυτό πάρα πολλοί συνάδελφοί του. Ο κ. Θέος, από την Ελληνική Παραγωγή, το Συμβούλιο Βιομηχανιών για την Ανάπτυξη, τόνισε ότι είναι ένα βήμα προς τη σωστή κατεύθυνση.

Για πρώτη φορά, υπάρχουν ρητές αναφορές στη βιομηχανία, προτείνοντας να υπάρχουν, όσο το δυνατόν πιο απλοποιημένες διαδικασίες και κίνητρα για το σύνολο των επενδύσεων που κάνει η βιομηχανία στην πατρίδα μας. Αν θέλουμε τονίζει, «να έρθει πραγματικά η ανάπτυξη στη χώρα και να ξεφύγουμε από αυτό το οποίο βιώνουμε σήμερα».

Η κυρία Κοσμοπούλου, Διευθύντρια της Πανελλήνιας Ένωσης Φαρμακοβιομηχάνων, τόνισε, ότι θεωρεί σημαντικό ότι δημιουργείται ένα σταθερό πλαίσιο, όπως αυτό που περιγράφεται στο υπόψη νομοσχέδιο, για την προσέλκυση στρατηγικών επενδύσεων. Αρκεί όμως, να δούμε κάποια σημεία. Το ποσό του προγράμματος από τις δημόσιες επενδύσεις, που θα πάει στην έρευνα και ανάπτυξη, καθώς και φορολογικά κίνητρα τα οποία πρέπει να είναι ανταγωνιστικά με αυτά των άλλων χωρών της Ε.Ε., κάτι το οποίο, πράγματι, επιχειρείται από το υπόψη νομοσχέδιο και είχα αναλύσει σε προηγούμενη συνεδρίαση, σε σχέση με τα ποσά και τα ποσοστά των εκπτώσεων.

Ο Πρόεδρος του Συλλόγου Εργαζομένων της Μονάδας Οργάνωσης και Διαχείρισης Αναπτυξιακών Προγραμμάτων έθεσε κάποια ζητήματα, μερικά από τα οποία ήδη έχουνε γίνει αποδεκτά και εκφράζει την ικανοποίησή του, ότι θεωρεί δίκαιο και εύλογο το αίτημα της άρσης των μισθολογικών ανισοτήτων, που υπήρχε στους εργαζόμενους στην ΜΟΔ Α.Ε..

Επίσης, αξιολογήθηκε, ότι πρέπει επιτέλους αυτοί που έχουν την εύλογη εμπειρία, πάνω από 15 χρόνια, ότι δεν πρέπει να ξανά αξιολογηθούν, δεδομένου ότι θεωρείται ότι είναι επαρκείς.

Σε γενικές γραμμές, οι περισσότεροι από τους φορείς, κινήθηκαν σε αυτό το επίπεδο, δηλαδή, διέγνωσαν την ανάγκη δημιουργίας, αφενός μεν της Ελληνικής Αναπτυξιακής Τράπεζας, αφετέρου την λειτουργία της διυπουργικής Επιτροπής Στρατηγικών Επενδύσεων, σαν ένα αναγκαίο μοχλό, ούτως ώστε να προκύψουν και να αναδειχθούν οι ανάγκες που υπάρχουν για αξιοποίηση των δραστηριοτήτων των βιομηχανιών ή οποιασδήποτε δραστηριότητας, έτσι ώστε να αναπτυχθεί ο τόπος. Δηλαδή, με απλά λόγια, να υπάρχει μια ώριμη απόφαση πίσω από τις επενδύσεις, η οποία να υποστηρίζεται στο ανώτατο διοικητικό επίπεδο.

Έτσι ώστε να εμπεδώνει αφενός μεν την απαιτούμενη εμπιστοσύνη που πρέπει να έχει ο πολίτης προς τη διοίκηση, δηλαδή ότι επιτέλους κάτι σχεδιάζεται και υλοποιείται σε ανώτατο επίπεδο με στόχο την αξιοποίηση του πλούτου της χώρας και αφετέρου και οι επενδυτές να αισθάνονται ότι υπάρχει εκείνη η αναγκαία προϋπόθεση, που δεν είναι άλλη από την ασφάλεια που πρέπει να αισθάνεται κάποιος όταν επενδύει. Επίσης, θα υπάρχει ένας μηχανισμός που θα υποστηρίζει σε όλα τα στάδια την επένδυση και θα προωθεί ζητήματα που θα αφορούν τον περιορισμό της γραφειοκρατίας και ότι στρεβλό υπήρξε στο παρελθόν και εννοώ τις γνωστές παθογένειες που είχε το σύστημα, γι’ αυτό και δεν απέδωσε το προηγούμενο νομικό καθεστώς.

Δεν έχω να προσθέσω κάτι άλλο. Επιφυλάσσομαι για την Ολομέλεια, να δούμε και ζητήματα που ενδεχομένως θα ενσωματωθούν και θα βελτιώσουν το νομοσχέδιο.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Εισηγητής της Ν.Δ.):** Ευχαριστώ πολύ κυρία Πρόεδρε. Δυστυχώς βρισκόμαστε στη β’ ανάγνωση του νομοσχεδίου και παραμένουν πολλά σημαντικά ερωτήματα, τα οποία είναι αναπάντητα. Δεν μας πείσατε κύριε Υπουργέ αν όντως ενδιαφέρεστε επί της ουσίας να προωθήσετε την ανάπτυξη, τις επενδύσεις και αυτό βγαίνει τόσο από το παραπλανητικό τίτλο που έχει το νομοσχέδιο, γιατί ο κόσμος ακούει για μία αναπτυξιακή τράπεζα, που δεν είναι τράπεζα. Θα μπορούσαμε να πούμε για έναν αναπτυξιακό οργανισμό, αλλά η τράπεζα με βάση έτσι όπως τη γνωρίζουν οι πολίτες, δεν είναι. Είναι ένας οργανισμός ο οποίος συγκεντρώνει και κάποιους άλλους οργανισμούς. Είναι η μετονομασία του ΕΤΕΑΝ επί της ουσίας, όπου το ΕΤΕΑΝ αντικατέστησε το ΤΕΜΠΕ και επειδή καλό είναι να μιλάμε και να λέμε για την ανάπτυξη, αλλά πρέπει να έχουμε δώσει δείγματα γραφής. Ενδεικτικά θα σας πω ένα νούμερο ότι τα έσοδα του ΕΤΕΑΝ το πρώτο εξάμηνο του 2017 ανέρχονταν στα 10 εκατ. ευρώ και τα έσοδα του ΕΤΕΑΝ το πρώτο εξάμηνο του 2018 στα 2 εκατ. αν είναι αυτό αλήθεια ζητώ να με διαψεύσετε ή να με επιβεβαιώσετε και αυτό δείχνει το πόσο σας ενδιέφερε η στήριξη των μεσαίων και μικρομεσαίων επιχειρήσεων.

Θεωρώ, λοιπόν, ότι είναι ένας παραπλανητικός τίτλος. Δημιουργείτε μετονομασία του ΕΤΕΑΝ στην Ελληνική Αναπτυξιακή Τράπεζα. Είναι το δώρο -αν θέλετε- και η συμφωνία που έγινε ανάμεσα στον Πρωθυπουργό και τον κ. Μακρόν που είχε δεσμευθεί και για αυτό όπως μας είπατε έχετε πάρει τεχνογνωσία και έχετε έρθει σε επαφή με γαλλικούς θεσμούς. Νομίζω ότι λείπει η σχέση της Κυβέρνησης για το σχεδιασμό αυτού του τόσο σημαντικού εργαλείου γιατί θα μπορούσε να αποτελέσει ένα πολύ σημαντικό εργαλείο με την Ευρωπαϊκή Κεντρική Τράπεζα, με ευρωπαϊκούς θεσμούς. Εσείς μιλάτε μόνο με τους Γάλλους και αυτό είναι το αντίδωρο -αν θέλετε- σε σχέση με αυτό που σας είχε υποσχεθεί ο κ. Μακρόν. Μιλάμε για έναν οργανισμό που συστήνεται χωρίς να υπάρχει κάποιο οργανόγραμμα. Η διαβούλευση κράτησε πάρα πολύ λίγο όπως ξέρουμε. Στη διαβούλευση δεν υπήρχαν πράγματα που υπάρχουν στο νομοσχέδιο, όπως αυτή η περίφημη Επιτροπή ανάδειξης υποψηφίων. Έχουμε, λοιπόν, ένα νέο Δ.Σ., το οποίο θα είναι για 5 χρόνια όπου σε αυτό το νέο Δ.Σ. δεν μας λέτε ποιοι θα συμμετέχουν. Λέτε ότι δεν είναι μέσα στο νομοσχέδιο. Από τη μία λέτε ότι δεν είναι κρατική η τράπεζα και από την άλλη θα χρησιμοποιεί χρήματα του ελληνικού κράτους. Έχει πάρα πολλές ασάφειες.

Θεωρώ ότι είναι τουλάχιστον προβληματικό το να δημιουργείται ένας τέτοιος οργανισμός παραμονές των εκλογών, με μία Επιτροπή - όπως σας είπα - που δεν μας λέτε ποιοι θα την απαρτίζουν, για να μπορέσει να πάρει μία απόφαση για το ποιοι θα είναι στο Δ.Σ. και ποιος θα είναι ο Πρόεδρος και ποιος ο Διευθύνοντας Σύμβουλος, ο οποίος για τα επόμενα 5 χρόνια θα πρέπει να συνεργαστεί με την επόμενη κυβέρνηση. Δεν υπάρχει κανένας στρατηγικός σχεδιασμός. Όλα τα αφήνετε για το νέο Δ.Σ.. Δεν υπάρχει οργανόγραμμα. Δεν υπάρχει στρατηγικός σχεδιασμός. Αυτοί που θα απαρτίζουν το Δ.Σ. προφανώς θα είναι άνθρωποι που θα έχουν άμεση πολιτική σχέση μαζί σας και ο μεγάλος φόβος του κ. Δραγασάκη που ήταν να μην γίνει μία παρόμοια ΕΤΒΑ, όπως ήταν και των ευρωπαίων, για αυτό δεν θέλανε να πούνε τη λέξη «τράπεζα», νομίζω ότι θα επιβεβαιωθεί. Διότι όπως μας είπε και ο αρμόδιος Υπουργός για το αν θα πετύχει το συγκεκριμένο εγχείρημα θα έχει να κάνει με την πολιτική στόχευση που θα έχει και με τους ανθρώπους που θα το απαρτίζουν.

Δεν υπάρχει, λοιπόν, κάποια διασφάλιση, κάποιο στοιχείο, κάθε διεργασία που να μας εγγυηθεί, ότι αυτοί οι οποίοι που θα το απαρτίζουν, θα είναι άνθρωποι της αγοράς, άνθρωποι, οι οποίοι αξιοκρατικά θα πάρουν τις θέσεις, σε έναν τόσο κρίσιμο και ευαίσθητο οργανισμό. Οι προσλήψεις, οι οποίες θα γίνουν στο συγκεκριμένο Οργανισμό, γιατί μένουν εκτός διαδικασιών του ΑΣΕΠ; Θεωρείτε, ότι δίνετε, ότι έχετε την πολυτέλεια σε αυτή την τόσο κρίσιμη στιγμή για τη χώρα, να προσπαθούμε και να λειτουργούμε με γνώμονα μόνο το ρουσφέτι και όχι την ουσία; Σε έναν τόσο σημαντικό Οργανισμό; Γιατί δεν τις περνάτε μέσα από τις διαδικασία του ΑΣΕΠ; Τι είναι αυτό το οποίο σας φοβίζει;

Υπάρχουνε, λοιπόν, όλα αυτά τα θέματα, τα οποία μας κάνουν να βλέπουμε με μεγάλο προβληματισμό κάτι το οποίο ήταν αναγκαίο. Να μπορέσει να δημιουργηθεί ένας αναπτυξιακός οργανισμός, ούτως ώστε μέσα απ' αυτή τη διαδικασία να γίνεται κατάλληλη μόχλευση και κατάλληλη αξιοποίηση των ευρωπαϊκών προγραμμάτων και να δώσουμε μια πραγματική στήριξη. Γιατί όπως είπε ο εκπρόσωπος της ΓΣΕΒΕΕ θα πρέπει να δώσουμε στήριξη στις μικρές και πολύ μικρές επιχειρήσεις. Αυτή είναι επιχειρηματική δραστηριότητα στη χώρα και εκεί πρέπει να δώσουμε μεγάλη βάση και εκεί πρέπει να κοιτάξουμε και να δημιουργήσουμε τις προϋποθέσεις, ούτως ώστε να τις προστατεύσουμε. Αν σας ενδιαφέρει το πώς θα χρηματοδοτηθούν και το πώς θα είχανε φθηνό χρήμα, θα θέλω να σας τονίσω, ότι όταν στην Ευρώπη έβρεχε φθηνό χρήμα, εμείς κρατάμε ομπρέλα.

Κυρίες και κύριοι συνάδελφοι δεν μπήκαμε στο πρόγραμμα ποσοτικής χαλάρωσης, κάτι το οποίο θα βοηθούσε, θα μπορούσε να βοηθήσει πάρα πολύ σημαντικά. Δεν έγινε ποτέ κάτι τέτοιο, μία το θέλαμε, μία δεν το θέλαμε, αλλά δυστυχώς δεν μπορέσαμε να ενταχθούμε. Θέλω, λοιπόν, με πολύ μεγάλο προβληματισμό, γιατί σας λέω είμαστε εδώ για να προσπαθήσουμε και να βρούμε τον τόπο για να συναινέσουμε, σε κάτι το οποίο είναι επιβεβλημένο να γίνει για τη χώρα, αλλά όχι με μια λογική παλαιοκομματική, όχι με μια λογική εξυπηρέτησης ημετέρων, όχι με μια λογική για το πώς θα μπορέσουμε να δημιουργήσουμε έναν οργανισμό και για να βολέψουμε τα δικά μας παιδιά, αλλά και για να μπορέσουμε να βοηθήσουμε και να βολέψουμε δικές μας επιχειρήσεις. Νομίζω ότι δεν το έχει ανάγκη ο τόπος και δεν έχουμε αυτό το χρέος, μετά από αυτά τα δέκα χρόνια κρίσης, τα οποία βιώνει η ελληνική οικονομία και η ελληνική κοινωνία.

Σε ό,τι έχει να κάνει με το κόμματι των στρατηγικών επενδύσεων, έκανα μια ερώτηση και στην πρώτη συνεδρίαση. Θα ήθελα, να μου δώσετε μια πειστική απάντηση, στο τι αλλάζει. Τι είναι αυτό μέσα στο νομοσχέδιο το οποίο φέρνετε που πιστεύετε ότι όντως θα μπορέσει να βοηθήσει και να φέρει στρατηγικές και εμβληματικές επενδύσεις στη χώρα; Είναι δεδομένο ότι ο νόμος του ’10 απέτυχε. Είχε πάρα πολλά προβλήματα, αλλά νομίζω ότι και αυτό εδώ το νομοσχέδιο δεν είναι όσο τολμηρό θα μπορούσε να είναι. Και καθυστερήσεις υπάρχουν και η γραφειοκρατία υπάρχει και δυστυχώς επικαλύπτονται υπηρεσίες και οργανισμοί και θεωρώ ότι θα μπορούσε αυτό το νομοσχέδιο κάτω απ' αυτές τις συνθήκες τις οποίες βιώνει η χώρα να είναι αρκετά πιο τολμηρό. Κάτι το οποίο δυστυχώς δεν το βλέπουμε.

Μια τελευταία ερώτηση για μη καταχρώμαι τον χρόνο. Θα ήθελα μια απάντηση από τον αρμόδιο Υπουργό, γιατί έχουν έρθει κάποιες πληροφορίες ότι τις τελευταίες μέρες παρατηρείται μια έντονη κινητικότητα, γύρω από τις μετατάξεις στο ΕΤΕΑΝ; Αυτό το λέω σε συνδυασμό με το άρθρο 9, το οποίο έχετε βάλει, όπου αναφέρει όσοι υπηρετούν στο ΕΤΕΑΝ, θα έχουν δικαίωμα να παραμείνουν για τα επόμενα τρία χρόνια. Αληθεύει; Θα ήθελα, λοιπόν, κ. Υπουργέ, να μας πείτε για το τελευταίο δίμηνο πόσες αποσπάσεις ή μετατάξεις έχουν γίνει στο ΕΤΕΑΝ; Για να καταλάβουμε, αν συνεχίσει να υπάρχει αυτή η λογική, γιατί καταλαβαίνετε, ότι όταν το παίρνετε πριν από ένα μήνα σε έναν οργανισμό τον οποίο σας έδειξα απ’ τα οικονομικά του στοιχεία ότι δεν τον είχατε και στην πρώτη γραμμή. Αν, λοιπόν, αρχίζετε και κάνετε μετατάξεις εκεί και τώρα φέρνετε ένα νομοσχέδιο όπου τους βάζετε για άλλα τρία χρόνια να είναι εκεί, καταλαβαίνουμε τι σημαίνει αυτό.

 Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Η συζήτηση για το νομοσχέδιο γίνεται χωρίς την παρουσία των δύο αρμόδιων Υπουργών, χωρίς να θέλω να προσβάλλω τον Υφυπουργό, αφού είναι αρμόδιος μόνο για το ΕΣΠΑ και όχι για αυτά τα θέματα και τον Γενικό Γραμματέα. Άρα δεν θα μπορέσουν να βρεθούν και οι κατάλληλες εξηγήσεις. Παρόλα αυτά, θα αναφέρω ξανά κάποια θέματα που θέσαμε στις προηγούμενες συνεδριάσεις και από την πρώτη μέρα.

Κύριε Υπουργέ, υπάρχει μια διάταξη για πλαστά τιμολόγια. Νομιμοποιείτε πλαστά τιμολόγια αναπτυξιακών νόμων. Θέλω να πιστεύω ότι είναι σύμφωνη και η υπόλοιπη αντιπολίτευση. Αν και δεν άκουσα κάτι από τη Ν.Δ. και ότι δεν θα υπάρξει συμπαιγνία, όπως υπήρξε επί Παπαδημητρίου που αποσύρθηκε και θα πάτε να νομιμοποιήσετε με ένα μικρό πρόστιμο πλαστά τιμολόγια σε μεγάλες επενδύσεις από τις οποίες έπρεπε αυτή τη στιγμή να έχουν πάρει τα λεφτά πίσω. Αν επειδή ο κ. Δραγασάκης είπε ότι έχουν καλή διάθεση, γιατί ξέρετε κύριε Γενικέ Γραμματέα ποιες είναι αυτές μεγάλες επενδύσεις ότι σας έχουν δώσει τα στοιχεία από τις υπηρεσίες του Υπουργείου και ξέρετε ποιοι είναι ακριβώς οι επιχειρηματίες, να τα δημοσιοποιήσετε εδώ, παρουσία όλων. Και αν υπάρχουν κάποια, το οποία θα πρέπει να τα δούμε, καλώς, αλλά να νομιμοποιήσουμε και να νομιμοποιήσετε πλαστά τιμολόγια του αναπτυξιακού νόμου 2004 του 2011, από εμάς δεν θα επιτραπεί. Μπορεί από τη Ν.Δ. να πάρετε το «ΟΚ», από εμάς δεν θα το πάρετε και θα το καταγγείλουμε μέχρι και την τελευταία στιγμή. Γι' αυτό βλέπετε ότι από τα άλλα κόμματα δεν μιλάει κανένας. Οι μόνοι που τα λέμε, είμαστε εμείς εδώ. Θα τα ψηφίσετε τα πλαστά και θα τα νομιμοποιήσετε. Θα τα ψηφίσετε σηκώνοντας το χέρι σας, γιατί θα γίνει ονομαστική για αυτό το θέμα.

Δεύτερον, σας ρωτήσαμε τι σημαίνει μείωση κατά 3% στο άρθρο που αφορά τις κτηματικές εταιρείες. Δεν έχουμε καμία απάντηση. Δεν υπάρχει ένας να μας πει γιατί μειώνετε εκεί τον φόρο. Ήρθαν μετά οι φορείς και σας είπαν να κάνουμε και στις Ανώνυμες Εταιρείες μείωση 3%. Σας ρωτάμε, γιατί μειώνετε, γιατί κάνετε αυτή τη διαδικασία και δεν μας απαντάει κανένας; Ποιος από την Κυβέρνηση θα μας απαντήσει; Κύριοι συνάδελφοι, εσάς τους υπόλοιπους δεν σας απασχολεί, γιατί η Κυβέρνηση φέρνει για τις κτηματικές εταιρείες μείωση φόρου; Ποιους αφορά; Έγιναν τρεις συνεδριάσεις και δεν μας απαντάει σε καμία συνεδρίαση. Εδώ έχουμε μια φωτογραφική διάταξη για νομιμοποίηση πλαστών τιμολογίων, των παλιών αναπτυξιακών νόμων. Κακό το παλιό πολιτικό σύστημα, αλλά όταν το παλιό πολιτικό σύστημα έβρισκε αυτούς που είχαν πλαστά τιμολόγια, έρχεται το νέο πολιτικό σύστημα τώρα, να τους νομιμοποιήσει. Έρχεται το νέο πολιτικό σύστημα, του Αμβροσίου, να βάλει και 3% στις κτηματικές εταιρείες. Εσάς, συνάδελφοί της Ν.Δ., δεν σας απασχολούν αυτά τα δύο ζητήματα; Συμφωνείτε και εσείς για το 3% στις κτηματικές εταιρείες; Κατά την άποψή μας, αυτά είναι δύο ζητήματα, τα οποία είναι οικονομικής και ηθικής διάστασης. Κανένας από τους παριστάμενους δεν μπορεί να απαντήσει σ' αυτό, δυστυχώς. Εμείς δεν πρόκειται να συναινέσουμε για να γίνει αυτό. Ξέρετε ποιοι έχουν τα πλαστά τιμολόγια, φέρτε τα εδώ. Διαφάνεια δεν θέλετε; Τι φοβάστε, τους επιχειρηματίες; Κύριε Γενικέ Γραμματέα φέρτε τα εδώ, δημόσια, να δούμε ποιοι επιχειρηματίες θα ωφεληθούν από την νομιμοποίηση των πλαστών τιμολογίων, τι ποσά, τι έχουν δαπανήσει. Όπως ξέρετε, δεν είναι μόνο αυτό, από τα πλαστά τιμολόγια θα έπρεπε ουσιαστικά όλη την επένδυση. Τους χαρίζετε εκατομμύρια και δισεκατομμύρια. Το νέο πολιτικό σχήμα, δεν θέλει να μάθει σε ποιους θα νομιμοποιήσει τα πλαστά τιμολόγια; Δεν σας πειράζει αυτό; Δεν σας ενοχλεί;

Όσον αφορά στα υπόλοιπα θέματα, κύριε Υπουργέ, δεν ήσασταν εδώ την προηγούμενη φορά, θα τα πω άλλη μία φορά. Για το ΕΣΠΑ έχω δώσει στους συνεργάτες του κ. Υπουργού μια διάταξη παρόλο που δεν συμφωνούμε με τις μετακινήσεις που κάνετε και όλες αυτές τις διαδικασίες, θεωρούμε ότι αν θέλετε ακόμα και σε αυτή την αδικία να είσαστε «δίκαιοι», θα πρέπει να ενσωματώσετε την πρότασή μας, σας το είπαν και οι υπάλληλοι, το είπαν όλοι.

Όσο αφορά στην αναπτυξιακή τράπεζα, υπάρχουν τρία ζητήματα, τα οποία τα θέσαμε και την προηγούμενη φορά και δεν υπήρξε καμία απάντηση. Πρώτον, την Αναπτυξιακή Τράπεζα ουσιαστικά την βαφτίζουμε έτσι χωρίς να είναι τράπεζα, γιατί με βάση τη συζήτηση, αν καταλάβαμε καλά, η τράπεζα αυτή θα συνεργάζεται με τις συστημικές τράπεζες για να μπορέσει να δώσει την χρηματοδότηση. Δεύτερον, για αυτή την τράπεζα, μέσα από αυτές τις διαδικασίες -και χαίρομαι που το άκουσα και από τη Ν.Δ. σήμερα, γιατί πριν έρθει η ΓΣΕΒΕΕ το είχε θέσει το Κίνημα Αλλαγής - πρέπει να έχουμε δύο προϋπολογισμούς. Έστω και αυτό, έναν προϋπολογισμό για τις μικρομεσαίες, αλλά και για τις πολύ μικρές επιχειρήσεις, έτσι ώστε να μπορούν οι μικρές επιχειρήσεις να πάρουν ένα μέρος του προϋπολογισμού του ΕΤΕΑΝ, πείτε το όπως θέλετε. Αυτό είναι προϋπόθεση για την ελληνική πραγματικότητα, για να μπορέσει να προχωρήσει. Τρίτον, εμείς σας είπαμε κάτι άλλο, ότι αν πραγματικά θέλουμε να την κάνουμε τράπεζα και να λειτουργήσει σοβαρά, εμείς λέμε: «Πρέπει να φέρουμε και από τον ιδιωτικό τομέα». Εμείς το πιστεύουμε αυτό. Δεν γίνεται μια τράπεζα ακόμη και στο χειρότερο μοντέλο που θα πάτε εσείς, ακόμη και στη χειρότερη περίπτωση που θα πάτε εσείς, οι οποίοι δεν πιστεύετε στην αξιοκρατία και στην αξιολόγηση, ακόμα και σε εσάς πρέπει να είναι και από τον ιδιωτικό τομέα, δεν γίνεται διαφορετικά. Αυτό θα αλλάξει σε λίγο καιρό, έτσι και αλλιώς. Όμως το βασικό ζητούμενο είναι να το κάνουμε και να μεταφέρουμε τον κόσμο αυτό και να του πούμε για ποιο λόγο; Να συνεχίσουμε τη δουλειά του ΕΤΕΑΝ ως ΕΤΕΑΝ; Αυτό κάνετε ουσιαστικά. Κάναμε πολλές ερωτήσεις αν είναι αναπτυξιακή τράπεζα. Αυτό που θα θέλαμε όλοι να γίνει. Είναι ουσιαστικά το ΕΤΕΑΝ σε συνεργασία με τα χρηματοπιστωτικά ιδρύματα, στα οποία αυτά θα λειτουργούν όπως και πριν. Δεν έχω πεισθεί. Δεν μας έχει εξηγήσει κάποιος, για το πως θα λειτουργεί. Υποκατάστημα να κάνουμε. Αλλά αν κάνουμε υποκατάστημα χωρίς να μπορεί να δώσει χρήματα, είναι υποκατάστημα για να βάλουμε κανέναν σε δουλειά. Και πάλι σας λέω, ότι εμείς συμφωνούμε και πιστεύουμε ότι πρέπει να είναι και από τον ιδιωτικό τομέα. Δεν μπορεί να προσλαμβάνονται όλοι από το Δημόσιο, ούτε μέσω ΑΣΕΠ, τα στελέχη που χρειάζονται από την αγορά. Γι' αυτό επισημάναμε, ότι πώς γίνεται να έχουμε δυο κατηγοριών μισθωτούς, δηλαδή θα έχουμε από τον ιδιωτικό τομέα και από τον δημόσιο. Δηλαδή ένας που θα μπαίνει μέσα από τον ιδιωτικό τομέα θα πληρώνεται με αυτό που πρέπει να πληρώνεται για να έρθει ως κατάλληλος και μετά θα πάμε σε αυτόν που θα έρθει από το δημόσιο και θα παίρνει 850 ευρώ. Δεν μας απάντησε κανένας. Μπορεί να λειτουργήσει μια τράπεζα με αυτά τα δεδομένα; Δεν μπορεί να λειτουργήσει.

Ως προς τις τεχνολογίες έχουμε κάνει συγκεκριμένη πρόταση, για το πώς πρέπει να γίνει η χώρα μας, η πατρίδα χιλιάδων εργαζομένων λογισμικού από όλες τις υπόλοιπες χώρες. Την έχουμε καταθέσει εδώ και τέσσερα χρόνια. Την καταθέσαμε και εδώ στον Υπουργό.

Σε όλα τα υπόλοιπα θέματα θα τα πούμε στην Ολομέλεια. Εμείς σε κάθε περίπτωση, διατηρούμε την επιφύλαξή μας και στη δεύτερη ανάγνωση κυρία Πρόεδρε και σε κάθε περίπτωση, τόσο σήμερα όσο και στην Ολομέλεια, θα καταγγείλουμε να σταματήσουν την νομιμοποίηση των πλαστών τιμολογίων. Θεωρούμε απαραίτητη προϋπόθεση και καλούμε όλα τα υπόλοιπα κόμματα και την Κυβέρνηση.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (ΕΙΔΙΚΟΣ ΑΓΟΡΗΤΗΣ ΤΟΥ ΛΑΪΚΟΥ ΣΥΝΔΕΣΜΟΥ ΧΡΥΣΗ ΑΥΓΗ):** Ένα νομοσχέδιο με έναν πολύ βαρύγδουπο και ενδιαφέρον τίτλο, «Ελληνική Αναπτυξιακή Τράπεζα και προσέλκυση στρατηγικών επενδυτών και άλλες διατάξεις». «Άλλαξε ο Μανωλιός και έβαλε τα ρούχα του αλλιώς» στο εν λόγω νομοσχέδιο. Ουσιαστικά, το προϋπάρχων ΕΤΕΑΝ Ανώνυμος Εταιρεία αλλάζει όνομα και μετατρέπεται σε Ελληνική Αναπτυξιακή Τράπεζα. Ως εδώ απολύτως κατανοητό για τον απλό πολίτη, ότι δεν γίνεται κάτι ουσιαστικό. Και αναλύουμε, σχετικά με το Ελληνική Αναπτυξιακή και Τράπεζα. Σίγουρα δεν είναι ελληνική, από τη στιγμή που εμπλέκονται οι συστημικές τράπεζες, οι οποίες είναι υποχείρια της Ευρωπαϊκής Κεντρικής Τράπεζας και κάποιον τραπεζιτών αποτυχημένων, οι οποίοι έχουν πολλάκις χρεοκοπήσει τις συστημικές τράπεζες και πολλάκις ο ελληνικός λαός τις αναχρηματοδοτεί μέσω των ανακεφαλαιοποιήσεων και παλαιότερα μέσω των κρατικών εγγυήσεων. Αναπτυξιακή δεν μπορεί να είναι, διότι όσο καλή θέληση και βούληση και αν έχετε, και ας πάρουμε το σενάριο ότι θέλετε να είναι αναπτυξιακή, σε μια χώρα όπου ο Φ.Π.Α είναι το ένα τέταρτο της οποιαδήποτε συναλλαγής, οι ασφαλιστικές εισφορές φτάνουν το 26%, οι φόροι στο τέλος της χρονιάς ξεπερνούν το 45%, η προκαταβολή φόρου είναι στο 100% και όταν υπάρχει μια γραφειοκρατία, ανίκητη στην κυριολεξία από τον οποιοδήποτε, ακόμα και της καλύτερης των προθέσεων να έχει ο Πρωθυπουργός ή ο Υπουργός, σκοντάφτει στην γραφειοκρατία. Όπως καταλαβαίνετε δεν μπορεί να υπάρξει ανάπτυξη με κανέναν απολύτως τρόπο. Εκτός αν κάποιος είναι μιλημένος και πάρει μια δουλειά με σίγουρα κέρδη, οπότε βάζοντάς τα στο ζύγι, λέει ότι αφού είναι μιλημένη δουλειά ας κάνουμε την όποια προσπάθεια εντός της Ελλάδος με ό,τι έχουμε να πληρώσουμε σε όλα τα προαναφερθέντα.

Τέλος, δεν είναι τράπεζα. Είναι κάτι άλλο, που προσπαθείτε να πείτε ότι είναι τράπεζα. Όπως είπαμε θα έχει άμεση σχέση με τις συστημικές τράπεζες, χρεοκοπημένες είναι. Εξάλλου, οσονούπω, θα ξανασκάσει η ανάγκη για ανακεφαλαιοποίηση αφού βαράνε τα καμπανάκια σιγά σιγά και ο κ. Δραγασάκης το είχε πει προ ολίγων ημερών, με ωραίο ευγενικό και καθωσπρέπει τρόπο.

Επίσης, βλέπουμε, ότι και στο εν λόγω νομοσχέδιο, υπάρχουν δύο μέτρα και δύο σταθμά για μια ακόμα φορά. Οι επιλεκτικές διευκολύνσεις, επενδυτικές όπως τις λέτε, που κάνετε προς τους στρατηγικούς επενδυτές, που συνήθως, αυτοί οι στρατηγικοί επενδυτές, είναι οι ίδιοι, είναι μέσα από μία δεξαμενή 15 «μεγαλοεπιχειρηματιών» της Ελλάδος και κάποιων πολυεθνικών, ξεκίνησαν χρόνια πριν και συνεχίζονται, όπως αυτές που έγιναν με το Ελευθέριος Βενιζέλος και τη διαχείριση από την Ηochtief. Σας το έχουμε πει και σας το λέμε συνεχώς, όπου το ελληνικό δημόσιο ζημιώθηκε 450 εκατομμύρια ευρώ, από τη μη υποβολή Φ.Π.Α από μέρους της Ηochtief προς το ελληνικό δημόσιο, ενώ το εισέπραττε κανονικά, από τη μη καταβολή από μέρους της Ηochtief των δημοτικών τελών προς τους δήμους τους οποίους υπάγεται το αεροδρόμιο και όλες αυτές οι καταστάσεις οι αρνητικές για την οικονομία μας και με την επιβράβευση της Ηochtief, η οποία, αφού αποχώρησε, τσέπωσε όλα αυτά τα λεφτά μαζί με άλλα από το αεροδρόμιο, να συνεχίσει να είναι συνκατασκευαστής σχεδόν στο σύνολο των οδικών έργων που γίνονται στην πατρίδα μας.

Από τον εμπορευματικό σταθμό του Θριασίου, που ψηφίστηκε μόλις προ δύο μηνών περίπου, όπου βλέπουμε, ότι εντός του εμπορικού σταθμού στο Θριάσιο, ο επενδυτής, να τυγχάνει όλων των διευκολύνσεων και μάλιστα, να υπάρχει και άρθρο στο νομοσχέδιο, όπου οποιαδήποτε γραφειοκρατικά κωλύματα θα λύνονται στο άψε σβήσε, την ίδια στιγμή, που πάσης φύσεως μικρομεσαίοι που δραστηριοποιούνται στο Θριάσιο, είτε στον εμπορευματικό τομέα είτε αλλού, να μην τυγχάνουν καμίας εκ των διευκολύνσεων του εν λόγω νομοσχεδίου.

Όσον αφορά στα αεροδρόμια, τα λεγόμενα «φιλέτα», τα δώσατε σε έναν. Πως γίνεται, να γίνονται συνεχώς διαγωνισμοί με αποκλειστικά έναν ενδιαφερόμενο για τα «φιλέτα»; Δηλαδή, αν δεν ήταν «τα φιλέτα», δεν θα υπήρχαν καθόλου ενδιαφερόμενοι. Είτε έχει να κάνει με αυτή την πολύ μεγάλη επένδυση, όπως λέτε εσείς, εντός πολλών εισαγωγικών λέμε εμείς, «στο Ελληνικό».

Όπου και εκεί στη σύμβαση που έχει υπογραφεί με την εταιρεία, που κέρδισε στον διαγωνισμό -πάλι μια ήταν- όλοι οι υπόλοιποι πετάχτηκαν έξω με τον άλφα ή βήτα τρόπο. Υπάρχει η σύμβαση όπου στο τέλος της ημέρας όταν και αν γίνει αυτή η επένδυση, όπως λέτε εσείς, αν δεν πιάσει, αν δεν πέτυχει, αν μπει μέσα ο επενδυτής, υπάρχει ρήτρα όπου ο ελληνικός λαός- το ελληνικό δημόσιο, θα πληρώσει τον επενδυτή, είτε έχει να κάνει με την Cosco, που και αυτή ήταν ένας, είτε με πολλές άλλες επενδύσεις αυτού του τύπου. Και πάντα οι μικρομεσαίοι, οι πολύ μικρές επιχειρήσεις, οι στυλοβάτες μιας υγιούς οικονομίας, να είναι στην απέξω, να τους έχετε ισοπεδώσει με όλα αυτά τα οποία έχετε ψηφίσει τα τελευταία έτη. Μόλις προχθές βγήκαν τα στατιστικά στοιχεία από τον ΟΟΣΑ και από την ΑΑΔΕ, όπου έχει κλείσει το 40% των επιχειρήσεων μέσα στα χρόνια των μνημονίων -ακόμη και τώρα συνεχίζονται και κλείνουν ή φεύγουν και μεταναστεύουν στο εξωτερικό- έχουν χαθεί πάνω από 27 δισ. εκατομμύρια ευρώ από τους μικρομεσαίους και αυτό δεν δείχνει επουδενί να αλλάζει με τίποτα. Σε αντίθεση με τις όποιες διευκολύνσεις κάνετε προς τους μεγάλους παίκτες, «τους κολλητούς σας» πολλές φορές, τους διαχρονικούς «απατεώνες» κάποιοι εξ αυτών, όπως είδαμε με περιπτώσεις επιχειρηματιών, οι οποίοι παίρνουν συνεχώς δουλειές, ασχέτως, αν στο παρελθόν έχουν καταδικαστεί γιατί «μασούλησαν» τα χρήματα από τις ιδιωτικές ασφάλειες στο εξωτερικό - Ελλήνων του εξωτερικού. Είναι οι ίδιοι επιχειρηματίες, που ενώ τους είχαν επιβληθεί δεκάδες εκατομμυρίων πρόστιμα για «κομπίνες» τα βάλατε κάτω από το τραπέζι και τελικά παραγράφηκαν, ενώ δεν παραγράφονται ποτέ τα πρόστιμα ή οποιαδήποτε άλλες οικονομικές υποχρεώσεις των μικρομεσαίων απέναντι στο κράτος. Εδώ θα θέλαμε, να σας ρωτήσουμε και να μάθουμε επιτέλους, τι είναι για σας επένδυση, τι είναι για σας ανάπτυξη; Είναι κάτι που ήδη είναι επιτυχημένο και ανήκει στο δημόσιο να το δίνετε και μάλιστα έναντι πολύ χαμηλού τιμήματος στον οποιοδήποτε ιδιώτη, ο οποίος δεν κάνει τίποτα. Απλώς στο τέλος της ημέρας αυξάνει τα έξοδα για όσους χρησιμοποιούν είτε τα αεροδρόμια είτε τα λιμάνια είτε τους δρόμους για να έχει περισσότερα κέρδη και το ελληνικό κράτος να μένει στην απέξω.

Τι είναι επένδυση; Να πουλάτε κάτι ή είναι επένδυση να έρχεται ένας επενδυτής, να παίρνει ένα κομμάτι γης και σ' αυτό το κομμάτι γης να κτίζει ένα μεγάλο εργοστάσιο στον πρωτογενή τομέα ή να έρθουν και στον αγροτικό τομέα να επενδύσουν σε νέες καλλιέργειες και να έχουμε κέρδη από το μηδέν για όλους. Οι ξένοι δανείζονται - που έρχονται στην πατρίδα μας για να επενδύσουν- με επιτόκιο γύρω στο 1%, σε αντίθεση με τους Έλληνες επιχειρηματίες οι οποίοι δανείζονται, όταν δανείζονται και αν δανείζονται από τις συστημικές τράπεζες με επιτόκια που ξεπερνούν το 6% και φτάνουν μέχρι το 8% και το 9% τώρα, παλαιότερα ήταν ακόμη περισσότερο.

Βλέπουμε στο εν λόγω νομοσχέδιο και κάποιες πολύ ωραίες φωτογραφικές διατάξεις, όπως το άρθρο 41, που μιλάτε για ενίσχυση μέχρι ενός συγκεκριμένου ποσού συγκεκριμένων επιχειρηματικών δραστηριοτήτων. Γιατί δεν το κάνετε ανεξαρτήτως για όλες τις επιχειρηματικές δραστηριότητες;

Όπως, επίσης, βλέπουμε σε άλλο άρθρο, ότι με πολύ ωραίες δικαιολογίες στις προηγούμενες Επιτροπές ακούσαμε από τους αρμόδιους Υπουργούς, ότι γίνεται μια νομιμοποίηση –αυτό είναι- πλαστών τιμολογίων με απλά πράγματα, οπότε και στο μέλλον κάποιοι άλλοι θα συνεχίσουν – και συνήθως είναι οι ίδιοι- και έχει ενδιαφέρον, το ακούσαμε και από τους προλαλήσαντες, να μας πείτε σε ποιες περιπτώσεις ισχύει αυτή η νομιμοποίηση; Είναι η Α΄, η Β΄, η Γ΄, η Δ΄.

Επίσης, προμοτάρετε για μια ακόμη φορά σε νομοσχέδιο που έχει να κάνει με ανάπτυξη και χρήματα γενικώς και αορίστως και αυτό εμπεριέχει ύποπτες συναλλαγές- μελλοντικές συναλλαγές, προμοτάρετε τις ευπαθείς ομάδες, χωρίς να μας λέτε ποιες είναι αυτές, γιατί είναι αυτές, που είναι αυτές και ποια είναι τα κριτήρια για να υπαχθεί κάποιος στις ευπαθείς ομάδες;

Στο ίδιο νομοσχέδιο παρατείνονται για κάποια χρόνια ακόμη το κενό στα συστήματα εισροών, εκροών, καυσίμων.

Ενώ εδώ και έξι χρόνια υποτίθεται ότι έχει ψηφιστεί συγκεκριμένη διάταξη, δεν εφαρμόζεται, λόγω τεχνικών, όπως λέτε, δυσκολιών, αν και οι καθ’ ύλην αρμόδιοι, όσοι το κατέχουν τεχνικά, σας λένε ότι με μια απλή απόφαση του αρμόδιου Υπουργείου θα μπορούσε το θέμα εντός ενός μηνός και λιγότερο. Οι δικαιολογίες ότι υπάρχουν διαφορετικά λογισμικά και δεν μπορούμε να τα κάνουμε όλα σ’ ένα είναι απλά λόγια για να περνάει ο καιρός και να υπάρχουν τρύπες και παραθυράκια για κάποιους, οι οποίοι είτε φοροδιαφεύγουν είτε κάνουν λαθρεμπόριο.

Θα θέλαμε να μας πείτε, τι γίνεται με τα καύσιμα των Ενόπλων Δυνάμεων. Χρόνια τώρα έχουν γίνει συζητήσεις, υπάρχουν απορίες, δεν υπάρχει κανένα σύστημα εισροών - εκροών, υπάρχει αυτή η διαδικασία, όπου ανά τακτά χρονικά διαστήματα τα καύσιμα των Ενόπλων Δυνάμεων, ως ληγμένα, ως μη καλά, «πετιόνται» - φυσικά και δεν πετιόνται – και κανείς δεν ξέρει πού πηγαίνουν, πώς πηγαίνουν και γιατί πηγαίνουν.

Θα θέλαμε να κάνουμε ένα μικρό σχόλιο για το ΕΣΠΑ και για τους δικαιούχους. Το ΕΣΠΑ τα τελευταία χρόνια δεν πηγαίνει στον πρωτογενή τομέα στις περισσότερες των περιπτώσεων, βλέπουμε ΕΣΠΑ όχι για ανάπτυξη, αλλά για «παρασιτικά» επαγγέλματα, όπως έλεγε και ο αείμνηστος καθηγητής Ζολώτας. Όταν χρηματοδοτούμε κάτι, το οποίο δεν φέρνει ανάπτυξη, δεν έχει κανένα νόημα να χρηματοδοτούμε και να χάνονται τα χρήματα αυτά. Ξοδεύονται κονδύλια ΕΣΠΑ για να φτιάχνουμε παγκάκια, πεζοδρόμια ή οτιδήποτε άλλο, άρα μάλλον έχουμε οδηγηθεί σε εντελώς λάθος δρόμο.

Θα θέλαμε να πούμε, ολοκληρώνοντας, ότι το εν λόγω νομοσχέδιο τύποις θα φέρει την οποιαδήποτε ανάπτυξη, θα είναι ακόμη μια από τα ίδια, μια «ξαναζεσταμένη σούπα» με άλλο όνομα και θα φανεί στην πράξη. Εσείς μπορείτε να πείτε ό,τι θέλετε, εμείς μπορούμε να λέμε ότι θέλουμε, πολύ σύντομα, σε μερικούς μήνες, σε ένα χρόνο θα φανούν τα αποτελέσματά του. Γιατί, όταν κάποιες όμορες χώρες και εκτός Ε.Ε. παίρνουν πραγματικά αναπτυξιακά μέτρα και αναπτυξιακούς νόμους, βλέπουμε οι δείκτες της οικονομίας να αλλάζουν μέσα σε λίγους μήνες ή σε έναν το πολύ ενάμιση χρόνο. Θα φανούν όλα, δεν θα είσαστε εσείς κυβέρνηση, δεν έχει σημασία ποιος θα είναι, αλλά εδώ θα τα δούμε όλα.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Θηβαίος Νικόλαος, Ριζούλης Ανδρέας, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Γάκης Δημήτριος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Λιβανίου Ζωή, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Ανδριανός Ιωάννης, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Κωνσταντόπουλος Δημήτρης, Ζαρούλια Ελένη, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Βαρδαλής Αθανάσιος, Λαμπρούλης Γεώργιος, Γεωργιάδης Μάριος και Κατσίκης Κωνσταντίνος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Σε ό,τι αφορά τα δύο πρώτα τμήματα του νομοσχεδίου, δηλαδή αυτό που αφορά στη δημιουργία της Αναπτυξιακής Τράπεζας, αλλά και το δεύτερο κομμάτι των Στρατηγικών Επενδύσεων, εμείς τα καταψηφίζουμε, ως κριτήριο συνολικά καταψήφισης του νομοσχεδίου, αλλά και τα συγκεκριμένα άρθρα.

 Σε ό,τι αφορά στη δημιουργία της Αναπτυξιακής Τράπεζας θεωρούμε ότι πρόκειται να αποτελέσει ένα ακόμα εργαλείο στήριξης, ενίσχυσης και διασφάλισης της κερδοφορίας των επιχειρηματικών ομίλων, που είναι ασυμβίβαστη με την ανάπτυξη προς όφελος του λαού, αφού οι επιχειρηματικοί όμιλοι δεν νοιάζονται ούτε για τις λαϊκές ανάγκες, ούτε για την αξιοποίηση των παραγωγικών δυνατοτήτων της χώρας, παρά μόνο για την αφαίμαξη τους, όταν αυτό βέβαια βοηθάει την αύξηση της κερδοφορίας τους.

Αυτή την κατεύθυνση, πιστά και στοχευμένα με τις πολιτικές τους υπηρέτησαν, τόσο οι προηγούμενες κυβερνήσεις, όσο και η σημερινή, υπηρετώντας επάξια το δίπτυχο επιχειρηματικότητα - ανταγωνιστικότητα, το δίπτυχο που οδήγησε και τη χώρα μας στην οικονομική κρίση και που τώρα η προτεινόμενη διαχείριση της Κυβέρνησης, μέσω της Εθνικής Αναπτυξιακής Στρατηγικής, θα φέρει, όπως προπαγανδιστικά διατείνεται η Κυβέρνηση εδώ και καιρό, μια δίκαιη και βιώσιμη ανάπτυξη, όπως αποτυπώνεται και στην αιτιολογική έκθεση του νομοσχεδίου. Σε αυτό το δίπτυχο όλα τα άλλα κόμματα συμφωνούν, ανεξάρτητα από τις όποιες διαχειριστικές προτάσεις ή διαφωνίες και σε διαχειριστικά, διαδικαστικά θέματα.

Το ερώτημα, όμως, κατά τη γνώμη μας. είναι ανάπτυξη για ποιον και σε όφελος ποιου. Γιατί και την περίοδο πριν την καπιταλιστική οικονομική κρίση, όπου υπήρχαν υψηλοί ρυθμοί ανάπτυξης, μεγέθυνση του Α.Ε.Π., είχαμε τεράστια αύξηση της κερδοφορίας του κεφαλαίου, ενώ ταυτόχρονα είχαμε χτύπημα των βασικών εργασιακών και ασφαλιστικών δικαιωμάτων.

Ανεργία, αύξηση της καλυμμένης εργασίας, ελαστικές μορφές εργασίας, σταδιακές ανατροπές σε ασφαλιστικό, ανατροπές σε κοινωνικά δικαιώματα, όπως υγεία, παιδεία, πρόνοια, ζητήματα που εντάθηκαν, βεβαίως, την περίοδο της κρίσης και που η συνέχιση τους αποτελεί προϋπόθεση για την ανάκαμψη της ανταγωνιστικότητας, δηλαδή της κερδοφορίας του κεφαλαίου. Με όχημα τον ανταγωνισμό δεν συντελείται η συγκέντρωση, για παράδειγμα, της παραγωγής, αλλά και της αγοράς και ο έλεγχός τους από μια χούφτα πολυεθνικές; Γιατί ακόμη και σαν εργαλείο να δει κανείς τη δημιουργία της Αναπτυξιακής Τράπεζας δεν θεωρούμε ότι βοηθά, αλλά μέσα από το περίφημο αναπτυξιακό μοντέλο που είναι προσαρμοσμένο στα συμφέροντα του κεφαλαίου, θα συμβάλει στην καταστροφή παραγωγικών δυνάμεων από τη στιγμή που δεν εντάσσεται σε μια πολιτική ενάντια στην αιτία της κρίσης που είναι η αναρχία στην καπιταλιστική παραγωγή.

Έτσι, οι μόνοι ωφελημένοι και απ’ αυτό το λεγόμενο αναπτυξιακό εργαλείο θα είναι οι μεγάλες επιχειρήσεις. Εξάλλου, οι εκπρόσωποι τους, εδώ στην Επιτροπή των φορέων, δεν καλοδέχτηκαν το νομοσχέδιο και όσα αυτό εμπεριέχει, ζητώντας, βεβαίως, παράλληλα, και επιπλέον φορολογικά και άλλα κίνητρα, μείωση, δηλαδή, της φορολογίας κ.λπ.; Ωφελημένοι θα είναι οι μονοπωλιακές επιχειρήσεις. Εξάλλου, αυτή την κατεύθυνση δεν υπηρετούν και τα χρηματοδοτικά εργαλεία - ΕΣΠΑ, Πρόγραμμα Δημοσίων Επενδύσεων - που οι χρηματοδοτήσεις τους αφορούν πεδία που το κεφάλαιο έχει επιλέξει για να επενδύσει προκειμένου να κερδοφορίσει; Είναι έτσι ή όχι; Ενώ έργα που έχουν να κάνουν με την ικανοποίηση των λαϊκών αναγκών παραπέμπονται στις καλένδες και είπαμε και στην πρώτη Επιτροπή ένα παράδειγμα και, βεβαίως, σε κάθε περίσταση το αναδεικνύουμε, έργα αντισεισμικής θωράκισης, αντιπλημμυρικά έργα, έργα αντισεισμικής προστασίας, αντιπυρικής προστασίας, αντίστοιχα.

Έτσι, λοιπόν, μέσω των στρατηγικών επενδύσεων, όπως αναφέρεται και στο νομοσχέδιο, δεν δημιουργούνται όροι και προϋποθέσεις που, αντίστοιχα, στρώνουν το χαλί για τους επενδυτές δίνοντάς τους τα πάντα; Την ίδια ώρα που ματώνετε το λαό, με τα βάρβαρα αντιλαϊκά μέτρα και η παρούσα κυβέρνηση, αλλά και οι προηγούμενες, με τα μνημόνια διάρκειας, ανατρέποντας κατακτήσεις και δικαιώματα που με αγώνα και θυσίες οι εργαζόμενοι κατέκτησαν, εξαθλιώνοντας, παράλληλα, το λαό μας, δίνετε γη και ύδωρ στους επενδυτές, όπως αποτυπώνεται, εξάλλου, και στο δεύτερο μέρος του νομοσχεδίου. Μέσω, δηλαδή, ειδικού χωροταξικού σχεδιασμού που θα είναι κομμένος και ραμμένος στην ικανοποίηση των επιχειρηματικών σχεδίων και ορέξεων, σταθερό φορολογικό καθεστώς, κλιμακούμενα φορολογικά κίνητρα και φορολογικές απαλλαγές, επιδότηση του μισθολογικού κόστους, τσάμπα, δηλαδή, εργατικό δυναμικό και ενισχύσεις - δες ζεστό χρήμα - για έργα έρευνας και άλλα, ευνοϊκή φορολογία για στελέχη των επιχειρήσεων. Ακόμη και οι όποιες διαφορές που μπορεί να προκύπτουν με τη λειτουργία της συγκεκριμένης τράπεζας, αλλά και των χρηματοδοτικών πακέτων που θα διαχειρίζεται με τους επιχειρηματίες, δίνετε τη δυνατότητα η επίλυση των όποιων διαφορών να υλοποιούνται όχι στα ελληνικά δικαστήρια, αλλά με άλλους τρόπους, διαιτησίες κ.λπ.. Μάλιστα, για τις χαρακτηριζόμενες εμβληματικές επενδύσεις, όπως αναφέρεται στο νομοσχέδιο, δηλαδή μεγάλου προϋπολογισμού, στρατηγικού χαρακτήρα επενδύσεις, όπως λέτε και αναφέρεται μέσα στο νομοσχέδιο, επιτρέπετε, δίνετε, δηλαδή, κατ' εξαίρεση τη δυνατότητα να επεμβαίνουν οι επενδυτές σε δασικές εκτάσεις, σε δημόσιες εκτάσεις σε χορτολιβαδικές, βραχώδεις, πετρώδεις, ορεινές και ημιορεινές περιοχές και η λήψη αυτών, επιτρέπετε την επέμβαση σε δάση, για επέκταση ή για τον εκσυγχρονισμό, με βάση αυτή τη δικαιολογία, της υπάρχουσας εγκατάστασης, με μόνη προϋπόθεση να μην υπερβαίνει αυτή η όποια επέκταση το 10% της έκτασης της βιομηχανικής εγκατάστασης.

Αλήθεια, ρωτάμε, μετά από αυτά έμεινε τίποτα άλλο που δεν δίνετε; Παραδίδετε τα πάντα στις επενδυτικές ορέξεις, στην εξυπηρέτηση των συμφερόντων του κεφαλαίου. Υλοποιείτε μια βαθιά ταξική πολιτική υπέρ των επιχειρηματικών ομίλων, του κεφαλαίου, την ίδια ώρα που η πλειοψηφία του λαού στενάζει από τα χαράτσια, τη διπλή και τριπλή φορολογία που υφίσταται, την ανεργία, την αναίρεση κοινωνικών δικαιωμάτων, ενώ οι επιπτώσεις για το περιβάλλον από την ασυδοσία των επιχειρήσεων θα είναι τραγικές για το λαό μας.

 Και εάν κάτι αποδεικνύεται και μέσω του νομοσχεδίου, για το οποίο οι εργαζόμενοι, τα λαϊκά στρώματα, δεν πρέπει να πέσουν στην παγίδα της λεγόμενης δίκαιης και βιώσιμης ανάπτυξης της κυβέρνησης , αλλά και όλων των άλλων κομμάτων, που στηρίζουν αυτό το εκμεταλλευτικό σύστημα, αφού η έγνοια τους είναι πως θα ενισχύσουν την ανταγωνιστικότητα, την κερδοφορία δηλαδή του κεφαλαίου, τσακίζοντας παράλληλα τη ζωή του λαού μας, είναι πως ο ρόλος του κράτους, και μάλιστα όπως το λέτε μέσα στο νομοσχέδιο, έχετε βρει και ωραίο τίτλο «θεσμικό επιταχυντή» λέει. Θεσμικός επιταχυντής θα είναι το κράτος, παράλληλα με τον ρόλο των τραπεζών. Θεωρούμε ότι δεν πρόκειται να γίνει φιλολαϊκός, ανεξάρτητα το μείγμα διαχείρισης που μπορεί να διαμορφωθεί μεταξύ κράτους και ιδιωτών. Και αυτό το μείγμα διαχείρισης δεν έχει καμία σχέση με τις σύγχρονες λαϊκές ανάγκες. Αντίθετα, προϋποθέτει την ακόμα μεγαλύτερη συντριβή τους, για να θωρακιστεί φυσικά η ανταγωνιστικότητα του κεφαλαίου. Με αυτό το κριτήριο εμείς καλούμε το λαό να δει το αναπτυξιακό μοντέλο της κυβέρνησης του ΣΥ.ΡΙΖ.Α..

Έτσι, λοιπόν, στη βάση των ανωτέρω εμείς θα καταψηφίσουμε, όπως προανέφερα τα δύο πρώτα τμήματα και κατά άρθρον του νομοσχεδίου. Και βέβαια, στο τρίτο μέρος του νομοσχεδίου υπάρχει και το λεγόμενο, εμείς το βαπτίζουμε έτσι, το «τυράκι», προκειμένου να αποπροσανατολίσει ένα μέρος του λαού, τους αυτοαπασχολούμενους, τους επαγγελματοβιοτέχνες, από τον πυρήνα της στόχευσης του νομοσχεδίου. Και αναφέρομαι πιο συγκεκριμένα, στις ενισχύσεις τις μικρομεσαίες επιχειρήσεις, όπως αναφέρεται στο συγκεκριμένο άρθρο. Όπου, οι συγκεκριμένες μικρομεσαίες επιχειρήσεις δικαιούνται τις εν λόγω ενισχύσεις, εάν δραστηριοποιούνται σε στοχευμένους κλάδους και δεύτερον, εφόσον απασχολούν τουλάχιστον 1 εργαζόμενο. Οι συγκεκριμένοι κλάδοι αποτελούν φυσικά, βασικό κλάδο στρατηγικής ενίσχυσης για την εξυπηρέτηση των ευρωπαϊκών μονοπωλίων και όχι μόνο, όπως βελτίωση υποδομών logistics, μεταφορές αποθήκευσης, ηλεκτρονικό εμπόριο κ.λπ., προκειμένου να βελτιώσουν την ανταγωνιστική τους θέση. Επιπρόσθετα, ο όρος για τουλάχιστον έναν εργαζόμενο αποκλείει από την εν λόγω διάταξη όλους τους επαγγελματίες αυτοαπασχολούμενους χωρίς προσωπικό, που εξαρχής εξαιρούνται από την εν λόγω διάταξη. Όμως, όλη η διαδικασία, όπως τα κριτήρια, οι κατηγορίες των δικαιούχων οι διαδικασίες και τα λοιπά, δεν διατυπώνονται στο άρθρο αλλά παραπέμπονται δήμοι μεταγενέστερη απόφαση του Υπουργού Οικονομίας και Ανάπτυξης, με αποτέλεσμα να είναι ασαφές σε ποιες κατηγορίες μικρομεσαίων και με ποια κατεύθυνση θα απορροφηθούν οι πόροι αυτοί.

Τέλος, εκτιμούμε, ότι παρά την αναφορά σε μικρομεσαίες επιχειρήσεις για λόγους προπαγάνδας, όλες οι επιδοτήσεις θα κατευθυνθούν, όπως έχει γίνει και με προηγούμενες εξάλλου ρυθμίσεις, αποκλειστικά στις μεγάλες επιχειρήσεις, ενώ για τους μικρούς επαγγελματοβιοτέχνες, ή αν θέλετε για τις μικρές, μικρομεσαίες επιχειρήσεις, όπως βαπτίζονται, θα μείνουν μερικά ψίχουλα.

Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Λαμπρούλη. Το νλόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Ευχαριστώ κυρία Πρόεδρε. Με επιφύλαξη, επί της αρχής και επί των άρθρων, από την Ένωση Κεντρώων. Θα τοποθετηθούμε στην Ολομέλεια.

Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Γεωργιάδη. Έχουν κατατεθεί κάποιες τροπολογίες. Θα τοποθετηθεί η Υπουργός Διοικητικής Ανασυγκρότησης για την τροπολογία 2085/65.

**ΜΑΡΙΑ-ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ κυρία Πρόεδρε. Κυρίες και κύριοι βουλευτές, η τροπολογία που καταθέσαμε από την πλευρά του Υπουργείου Διοικητικής Ανασυγκρότησης, προβλέπει τη δυνατότητα παράτασης των αποσπάσεων των υπαλλήλων που είχαν αποσπασθεί, μετά την πράξη νομοθετικού περιεχομένου, για τις πυρόπληκτες περιοχές και για τους δήμους στους οποίους έχουν αποσπαστεί, για λόγους αφενός δημοσίου συμφέροντος και αφετέρου επειδή συνεχίζουν και εξυπηρετούν ανάγκες σε αυτούς τους δήμους δεδομένου ότι έληγε η απόσπαση, προτείνουμε να υπάρχει η δυνατότητα παράτασης, εφόσον οι δήμοι το επιθυμούν, όσο διαρκεί η εφαρμογή της πράξης νομοθετικού περιεχομένου.

Είναι κάτι το οποίο δεν πιστεύω ότι υπάρχει κάποια αντίρρηση, γιατί όπως καταλαβαίνετε όλοι αυτοί οι δημόσιοι υπάλληλοι που έχουν αποσπαστεί εκεί είτε είναι μηχανικοί είτε διοικητικοί υπάλληλοι προσφέρουν ιδιαίτερα στην ανασυγκρότηση των περιοχών αυτών, αλλά και στην κάλυψη κοινωνικών αναγκών.

Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Κωνσταντίνος Στρατής, Υφυπουργός Πολιτισμού και Αθλητισμού για να τοποθετηθεί για την τροπολογία 2088/66.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Η τροπολογία που εισηγείται σήμερα το Υπουργείο Πολιτισμού, έχει να κάνει με ένα κρίσιμο ζήτημα, για την διαχείριση του πιο σημαντικού, ίσως, δημοσίου αγαθού του ελληνικού λαού, της πολιτιστικής κληρονομιάς του τόπου. Έχει να κάνει με την οργάνωση και τον συντονισμό της φύλαξης των αρχαιολογικών χώρων, των μνημείων και των μουσείων της χώρας.

Στο οργανόγραμμα του Υπουργείου, προβλέπεται θέση επικεφαλής γραφείου φύλαξης στις εφορίες αρχαιοτήτων που διαχειρίζονται τους πιο σημαντικούς αρχαιολογικούς χώρους και μουσεία της χώρας και θέση υπευθύνου αρχαιοφυλάκων στις υπόλοιπες υπηρεσίες.

Αυτές οι θέσεις θεσπίστηκαν για πρώτη φορά με το οργανόγραμμα του Προεδρικού Διατάγματος του 2018, δηλαδή πριν από ένα χρόνο. Οι θέσεις αυτές δεν συνιστούν τυπικά θέσεις ευθύνης και επομένως δεν μπορεί να εφαρμοστεί ευθέως ο Δημοσιοϋπαλληλικός Κώδικας για την επιλογή τους. Με την ρύθμιση που παρουσιάζουμε σήμερα, εισάγεται για λόγους νομικής και θεσμικής σαφήνειας μια διαδικασία, η οποία ακολουθεί τις κατευθυντήριες του Δημοσιοϋπαλληλικού Κώδικα, δηλαδή, ουσιαστικά, εισάγουμε αξιοκρατία και διαφάνεια. Αξίζει να αναφέρουμε ότι στο παρελθόν στο Υπουργείο Πολιτισμού η οργάνωση και ο συντονισμός της φύλαξης ανέτίθετο σε Αρχιφύλακες που δεν υπήρχαν πουθενά ούτε στο οργανόγραμμα ούτε σε κάποια άλλη διάταξη του Υπουργείου, η δε επιλογή τους γινόταν τελείως αυθαίρετα και για να καταλάβουμε, υπήρξαν περιπτώσεις όπου εν μια νυκτί ένας Υπουργός άλλαζε το ποιος έχει τα κλειδιά του αρχαιολογικού χώρου.

Επομένως, εισάγεται μια διαδικασία η οποία ακολουθεί σαφώς αυτά που λέει ο Δημοσιοϋπαλληλικός Κώδικας για άλλες θέσεις στο δημόσιο και αυτό αφορά τους επικεφαλής των γραφείων φύλαξης. Πρόκειται για δεκατρείς συν δύο θέσεις οι οποίες προστίθενται στο Δεύτερο Μέρος της τροπολογίας, καθώς και για τους υπεύθυνους Αρχιφύλακες πέντε σημαντικών μουσείων της χώρας, όπως είναι το Εθνικό Αρχαιολογικό Μουσείο, το Αρχαιολογικό Μουσείο Θεσσαλονίκης, το Μουσείο Βυζαντινού Πολιτισμού και τα λοιπά.

Για τους υπόλοιπους Αρχιφύλακες, εισάγουμε μια πιο «ελαφριά» διαδικασία, γιατί και αυτό έχει να κάνει με την αντιμετώπιση του γεγονότος ότι είναι εξαιρετικά μεγάλος ο αριθμός τους, είναι πάνω από διακόσιες τέτοιες θέσεις σε ολόκληρη τη χώρα.

Με το Δεύτερο Μέρος της τροπολογίας, αφενός προσθέτουμε αρμοδιότητες στο υφιστάμενο τμήμα Υποστήριξης Θεμάτων Φύλαξης του Υπουργείου Πολιτισμού, έτσι ώστε να επιτευχθεί ο καλύτερος συντονισμός και η σύνδεσή του με τις υπηρεσίες που στην πράξη διαχειρίζονται τους χώρους. Τοποθετείται μια δεκαετής προϋπηρεσία για τους συντονιστές, τους επικεφαλής των γραφείων φύλαξης, και μια πενταετής προϋπηρεσία, ως προϋπόθεση για τους υπεύθυνους Αρχιφύλακες.

Επίσης, προσθέτουμε στον Οργανισμό δύο υπηρεσίες για να έχουμε υπεύθυνο συντονισμού φύλαξης. Είναι η Κέρκυρα και το Λασίθι. Προφανώς, έχει να κάνει με τη διαχείριση σημαντικών μνημείων πολιτιστικής κληρονομιάς. Η Κέρκυρα, ως μνημείο παγκόσμιας κληρονομιάς ,ενώ στο Λασίθι έχουμε την Σπιναλόγκα και άλλα σημαντικά μνημεία. Η Σπιναλόγκα πρέπει να ενταχθεί το επόμενο διάστημα στα μνημεία παγκόσμιας κληρονομιάς.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Αφού δεν υπάρχει κάποιο ερώτημα, συνεχίζουμε με τον κ. Στέργιο Πιτσιόρλα, Αναπληρωτή Υπουργό Οικονομίας και Ανάπτυξης, όπου έχουμε τροπολογίες.

**ΣΤΕΡΓΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Αναφέρω ότι από τη μεριά μας και οι δύο τροπολογίες είναι αποδεκτές, ώστε να ενταχθούν από τώρα στο Σώμα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Θέλω να κάνω μια ερώτηση στην κυρία Ξενογιαννακοπούλου. Αν σας είναι εύκολο να μας πείτε σε ό,τι αφορά τις αποσπάσεις υπαλλήλων των ΟΤΑ, που ήδη υφίστανται για την διευκόλυνση και την εξυπηρέτηση των αναγκών των δήμων που επλήγησαν από την πυρκαγιά. Αν είναι εφικτό θα ήθελα να μου απαντήσετε στο ερώτημα αν αφορά σε συγκεκριμένες κατηγορίες.

 **ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαρίστως, μπορώ να σας αποστείλω τα ακριβή στοιχεία, για τον αριθμό των υπαλλήλων που έχουν αποσπασθεί, προς ενημέρωσή σας. Κυρίως, πρόκειται για κατηγορίες που αφορούν μηχανικούς στις πολεοδομίες. Επίσης, υπήρχε ανάγκη διοικητικών υπαλλήλων, είναι μια σειρά κατηγορίες άλλα, οι μηχανικοί είναι οι περισσότεροι. Αν ενδιαφέρει όμως, μπορώ, κυρία Πρόεδρε, να προσκομίσω και ένα πιο αναλυτικό σημείωμα και να σας το καταθέσω για ενημέρωση των Βουλευτών. Πάντως, σε κάθε περίπτωση να ξεκαθαρίσω ότι η τροπολογία κατατίθεται μετά από αίτημα των Δήμων και εδώ τους δίνουμε τη δυνατότητα, εφόσον ο κάθε Δήμος το επιθυμεί να διατηρήσει για τις ανάγκες αυτές τους δημοσίους υπαλλήλους.

 **ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Μπορείτε να το προσκομίσετε και να σταλεί ηλεκτρονικά σε όλους τους Βουλευτές. Επίσης, υπάρχει μια βουλευτική τροπολογία της κυρίας Ιγγλέζη, η οποία θα ήθελε τον λόγο, ώστε να επιχειρηματολογήσει.

 Τον λόγο έχει η κυρία Ιγγλέζη.

 **ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κυρία Πρόεδρε. Να πω, ότι η τροπολογία έχει τον τίτλο «Χωροθέτηση δραστηριοτήτων σε γεωργική γη». Η τροπολογία αυτή έρχεται να λύσει προβλήματα τα οποία προέρχονται από το γεγονός ότι σε κάποια ρυθμιστικά χωροταξικά σχέδια ή γενικά πολεοδομικά, δεν προβλέπονται- χωρίς όμως και να απαγορεύονται- κάποιες δραστηριότητες που σχετίζονται με τον πρωτογενή τομέα, κυρίως μεταποίησης αγροτικών προϊόντων. Αυτό, συνήθως οφείλεται στο ότι όταν σχεδιάστηκαν, δεν υπήρχαν αυτές οι δραστηριότητες ή δεν υπήρχαν στην ελληνική οικονομία δεν ήταν σε μεγάλη ένταση. Έτσι, συμβαίνει πολλές φορές, να προβλέπονται κάποιες άλλες δραστηριότητες οι οποίες είναι παρεμφερείς αλλά όχι και ίδιες. Να σας δώσω ένα παράδειγμα, ώστε να γίνει κατανοητό από τους συναδέλφους. Μπορεί να προβλέπεται σε μια περιοχή ότι να υπάρχει η δυνατότητα ίδρυσης οινοποιείου, αλλά δεν αναφέρεται η ζυθοποιία. Επειδή η ζυθοποιία, όπως ξέρουμε, είναι ένας εξελισσόμενος, νέος κλάδος στον αγροτικό τομέα στην Ελλάδα στη μεταποίηση, και εξελισσόμενος, χωρίς να λέει ότι απαγορεύεται η ζυθοποιία, απλώς λέει ότι δεν επιτρέπεται και έτσι θεωρείται από τις κατά τόπους αρμόδιες υπηρεσίες ότι είναι απαγόρευση.

 Τέτοια προβλήματα, λοιπόν, που υπάρχουν και σε άλλους κλάδους έρχεται να λύσει αυτή η τροπολογία, λαμβάνοντας, βέβαια, υπόψη της και το ότι θα πρέπει να υπάρξει εκσυγχρονισμός και εμπλουτισμός και αναβάθμιση των υπηρεσιών του πρωτογενούς τομέα και των παραγωγικών δραστηριοτήτων που συνδέονται με την γεωργική γη, να αντιμετωπιστεί το πρόβλημα της ανεργίας αυξάνοντας τις θέσεις εργασίας και δίνει τη δυνατότητα της μειώσεις κόστος και της μεταποίησης των αγροτικών προϊόντων στον τόπο τον οποίο παράγονται.

Παρακαλώ, κύριε Υπουργέ, να γίνει δεκτή η τροπολογία.

 **ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Τον λόγο έχει ο κύριος Αποστόλου.

 **ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κυρία Πρόεδρε. Δεν αμφισβητώ τις προθέσεις της συναδέλφου, αλλά επειδή σε θέματα ιδιαίτερα χρήσης γης πρέπει οπωσδήποτε και ο Υπουργός Γεωργίας, αλλά και ο Υπουργός Περιβάλλοντος και Ενέργειας, ο οποίος έχει την πρώτη ευθύνη όσον αφορά στον χαρακτηρισμό της γης στην προκειμένη περίπτωση, θα παρακαλούσα να μας πει ο κ. Υπουργός, εάν έχουν ενημερωθεί οι αρμόδιοι υπουργοί και δέχονται την συγκεκριμένη τροπολογία, δεν έχω κανένα πρόβλημα. Αλλά, όμως, θεωρώ σκόπιμο ότι πρέπει να υπάρξει και η τοποθέτηση των αρμοδίων Υπουργών από την άλλη πλευρά.

 Ευχαριστώ.

 **ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Θέλετε να απαντήσετε, κύριε Υπουργέ;

 Τον λόγο έχει ο κ. Πιτσιόρλας.

 **ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Να πω ότι ορθώς μίλησε η κυρία Ιγγλέζη, για την τροπολογία και να γνωρίζει η Επιτροπή, αλλά θα ήθελα να το καταλήξουμε αύριο στην Ολομέλεια. Δέχομαι, επίσης, και αυτό που λέει ο κ. Απόστολου, γι' αυτό λέω ότι θα το δούμε αύριο στην Ολομέλεια.

 **ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Υπάρχουν κάποιοι Βουλευτές, οι οποίοι θα θέλουν να κάνουν κάποιες τοποθετήσεις;

 Πριν πάμε στον κ. Υπουργό, εγώ θα ήθελα να καλωσορίσω την κυρία Λυμπεράκη, στην Επιτροπή μας, τυπικό είναι το θέμα της συμμετοχής σας στις Επιτροπές, παλιά κοινοβουλευτικός η οποία επανήλθε μετά την παραίτηση του κ. Αμυρά. Καλώς ήλθατε και καλές εργασίες να έχουμε.

 Τον λόγο έχει ο κ. Λαμπριανίδης.

**ΘΕΟΛΟΓΟΣ ΛΑΜΠΡΙΑΝΙΔΗΣ (Γενικός Γραμματέας Στρατηγικών και Ιδιωτικών Επενδύσεων του Υπουργείου Οικονομίας και Ανάπτυξης):** Σε ό,τι αφορά το σχόλιο του κ. Κατσαφάδου, δηλαδή το τι αλλάζει σε σχέση με τις στρατηγικές επενδύσεις και γιατί θα γίνουν πιο αποτελεσματικές. Θέλω να πω πολύ σύντομα, δηλαδή ότι κοιτώντας κανείς το τι έγινε με τον προηγούμενο νόμο, αυτό το οποίο βλέπουμε ήταν ότι έγιναν ελάχιστες επενδύσεις. Οι επενδύσεις αυτές ήταν μόνο στον τουρισμό, «Mall» και κάποιες στην ενέργεια, αλλά κυρίως στον τουρισμό. Δεν υλοποιούνταν και αυτό έχει να κάνει και με το γεγονός ό,τι πολλές φορές δεν ήταν ο ίδιος ο επενδυτής ο οποίος κατέβαλε το επενδυτικό σχέδιο, αλλά ήταν κάποιοι developments, κ.λπ. κ.λπ. και αυτό το οποίο παίρνανε ουσιαστικά από κίνητρα, ήταν τα ειδικά χωροταξικά, αυτό το ΕΣΧΑΣΕ και την ταχεία αδειοδότηση. Τι κάνουμε εμείς τώρα. Το πρώτο, είναι ότι προσπαθούμε να διευρύνουμε πάρα πολύ περισσότερο τους κλάδους, οι οποίοι θα ενδιαφερθούν για να μπουν στις στρατηγικές επενδύσεις και κυρίως πηγαίνοντας στην βιομηχανία, την έρευνα και ανάπτυξη. Νομίζω, ότι αυτό φαίνεται και από τα κίνητρα, τα οποία δίνουμε. Ενισχύουμε τα κίνητρα, δίνουμε πολύ περισσότερα φορολογικά κίνητρα, ταχεία απόσβεση, υπέρ-απόσβεση και τα λοιπά, δίνουμε επιχορήγηση, αυτό το παγκόσμιο εισόδημα το οποίο είναι μια ευνοϊκή μεταχείριση για κάποια από τα στελέχη και τα λοιπά. Άρα, διευρύνουμε τις επιχειρήσεις οι οποίες θα ενδιαφερθούν και ενισχύουμε τα κίνητρα.

Επίσης, εισάγουμε την ψηφιακή διαβούλευση, το οποίο είναι και προς το δημόσιο συμφέρον, αλλά και προς το συμφέρον του ιδιώτη, με την έννοια ότι ξέρει το τι πρόκειται να αντιμετωπίσει στο μέλλον. Εισάγουμε την έννοια του ανεξάρτητου ελεγκτή, δηλαδή, παρακολουθούμε την επένδυση, ενώ πριν έπαιρνε τον χαρακτηρισμό ως στρατηγική επένδυση, πήγαινε στην ταχεία αδειοδότηση, αλλά κανένας δεν παρακολουθούσε ότι αυτά τα οποία είπε ότι θα κάνει, ας πούμε π.χ. ότι θα κάνει μια επένδυση 150 ή 200 εκατομμύρια και θα απασχολήσει τόσους εργαζόμενους, κανένας δεν παρακολουθούσε ότι αυτό θα συνέβαινε.

Επίσης, δίνουμε την δυνατότητα να έχουνε τα οφέλη την υπεραξία η οποία προκύπτει από το χαρακτηρισμό στρατηγικής επένδυσης και σε ακίνητα του ευρύτερου δημόσιου τομέα κ.λπ.. Εγώ, κύριε Κατσαφάδο, νομίζω ότι υπάρχουν αρκετά στοιχεία τα οποία μπορεί κανείς να αναφέρει σ' αυτή την κατεύθυνση.

Το δεύτερο που θα ήθελα να σχολιάσω, αν μου επιτρέπετε, κυρία Πρόεδρε, είναι σε σχέση με αυτό που είπε ο κ. Κωνσταντινόπουλος, δηλαδή να ξεκαθαρίσω λίγο για το άρθρο 40 το θέμα με τα πλαστά τιμολόγια. Προφανώς, όπως είπε ο κ. Αντιπρόεδρος, αυτό θα αποφασιστεί πολιτικά, αν θα προχωρήσει ή όχι. Αλλά ας ξεκαθαρίσουμε λίγο τα πράγματα. Θα λέω το τι συμβαίνει σήμερα και θα αναφέρω το τι προβλέπει: Λέμε, ότι πρόκειται για παραστατικά που η μη νόμιμη αξία είναι μικρότερη από 1 εκατ. ευρώ, μικρότερη από ένα εκατομμύριο. Σήμερα, δεν υπάρχει όριο, δηλαδή, μπορεί να είναι πολλά εκατομμύρια. Το δεύτερο, η ενίσχυση για μη νόμιμη αξία πρέπει να είναι μικρότερη από το 10% της συνολικής ενίσχυσης και αυτό σήμερα είναι 25%. Λέω το τι υπάρχει σήμερα και το τι πάμε να κάνουμε. Υπάρχει κύρωση, η οποία είναι διπλάσια της ενίσχυσης αυτής την οποία πιάνουμε ότι έχει κάνει αυτά εδώ τα πλαστά, ενώ πριν δεν υπήρχε καμία κύρωση. Τώρα, το άλλο είναι κάτι το οποίο πάλι διευκολύνει καταστάσεις, δηλαδή, ότι έχουν τελειώσει οι επενδυτές με την επένδυση, δηλαδή έχουν ολοκληρώσει την επένδυση, έχουν βάλει την ίδια συμμετοχή και αυτό το οποίο λέμε, είναι ότι σ' αυτές εδώ τις περιπτώσεις, αντί απένταξη, να τους δίνουμε τη δυνατότητα να έχουν μια κύρωση της τάξης του 10 με 30%. Εγώ, απλώς εξηγώ το άρθρο 40, που έχει αυτές τις δύο περιπτώσεις. Σας είπα για την πρώτη, ότι βελτιώνει σαφέστατα την υπάρχουσα κατάσταση και νομίζω το ίδιο και η δεύτερη, αλλά όπως είπε και ο κ. Αντιπρόεδρος, αυτό είναι κάτι, το οποίο θα συζητηθεί και ανάλογα με το πώς είναι η κατάσταση στην Ολομέλεια, θα αποφασιστεί το τι θα γίνει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Έχω κάνει επανειλημμένως μία ερώτηση για τις κτηματικές εταιρείες, το 3% και δεν έχω πάρει μία απάντηση. Υπάρχει κάποιος αρμόδιος για να μας πείτε τι είναι αυτό; Αναφέρομαι στο άρθρο 45, είναι η τροποποίηση του νόμου 3091/2002. Εντάξει, θα το ψηφίσεις είπαμε, την μείωση στις κτηματικές εταιρείες και τα πλαστά τιμολόγια, θα τα ψηφίσεις. Είσαι εντάξει, ωραία, ας το ακούσουν όμως οι Υπουργοί, μήπως και το πάρουν πίσω αυτοί και δεν σε φέρουν σε δύσκολη θέση.

Είναι η τροποποίηση του νόμου 3091/2002. Αφορά ανώνυμες εταιρείες που έχουν έδρα την Ελλάδα ή άλλη χώρα της Ευρωπαϊκής Ένωσης και έχουν ανώνυμες μετοχές και κυρίως αναφέρεται σε κτηματικές υπηρεσίες και μάλιστα, είπα στον κ. Υπουργό, ότι με βάση αυτό ήρθε ο Σύνδεσμος Ανωνύμων Εταιρειών και λέει «αφού συμβαίνει σε αυτό, αφού κάνετε αυτό, γιατί δεν κάνετε και σε μας;».

Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ολοκληρώθηκε η συζήτηση του σχεδίου νόμου του Υπουργείου Οικονομίας και Ανάπτυξης «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις».

Ανακεφαλαιώνω τις θέσεις των κομμάτων. Ο ΣΥΡΙΖΑ ψήφισε υπέρ, η Νέα Δημοκρατία επιφύλαξη, η Δημοκρατική Συμπαράταξη επιφύλαξη, Λαϊκός Σύνδεσμος – Χρυσή Αυγή κατά, Κ.Κ.Ε. κατά, Ένωση Κεντρώων επιφύλαξη.

Όπως προκύπτει από τις τοποθετήσεις των Εισηγητών, των Ειδικών Αγορητών και από την εικόνα των παρόντων Βουλευτών στην Αίθουσα, τα άρθρα 1 έως 45 γίνονται δεκτά ως έχουν, κατά πλειοψηφία.

Επίσης, γίνονται δεκτές οι με γενικό και ειδικό αριθμό 2085/65, 2088/66 υπουργικές τροπολογίες. Τέλος, γίνεται δεκτό και το ακροτελεύτιο άρθρο και ερωτάται η Επιτροπή εάν γίνεται δεκτό το σχέδιο νόμου και στο σύνολο του. Δεκτό, κατά πλειοψηφία.

Συνεπώς, το σχέδιο νόμου του Υπουργείου Οικονομίας και Ανάπτυξης «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Θηβαίος Νικόλαος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Καφαντάρη Χαρά, Γάκης Δημήτριος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης Σιμορέλης Χρήστος, Σπαρτινός Κωνσταντίνος, Λιβανίου Ζωή, Τσιρώνης Ιωάννης, Κατσανιώτης Ανδρέας, Κατσαφάδος Κωνσταντίνος, Κωνσταντινόπουλος Οδυσσέας, Κωνσταντόπουλος Δημήτρης, Καραθανασόπουλος Νικόλαος, Λαμπρούλης Γεώργιος και Γεωργιάδης Μάριος.

Τέλος και περί ώρα 17.30΄ λύθηκε η συνεδρίαση.

 **Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**